再吟六詩四首拜呈  其三
作者：孔平仲
朝代：宋

paragraphs: 侯服安無事，官曹靜不譁。
疇非信善友，俱是孝廉家。
荀衮傳榮耀，溫龍競爪牙。
尺輿思附鳳，角扇笑縈蛇。
士習賢科論，人趨太守衙。
莊衢當自騁，陳藥更誰誇。
和露餐荷葉，臨流飲雪花。
草萊依瑞穗，荆布綴明珈。
且固官庭守，寧憂柄用賒。
它時摇玉佩，鰲禁定聯華。